钦定古今图书集成/历象汇编/历法典/第099卷 > 朱子语类 > 漏刻赋 晋陆机
## 钦定古今图书集成/历象汇编/历法典/第099卷 > 朱子语类 > 漏刻赋 晋陆机

“伟圣人之制器，妙万物而为基，形罔隆而弗包，理何
远而不之？寸管俯而阴阳效其诚，尺表仰而日月与
之期，元鸟悬而八风以情应，玉衡立而天地不能欺，
既穷神以尽化，又设漏以考时，尔乃挈金壶以南罗，
藏幽冰而北戢，拟洪杀于编钟，顺卑高而为级，激悬
泉以远射，跨飞途而遥集，伏阴虫以承波，吞恒流其”
如挹。是故来象神造，去犹鬼幻，因势相引，乘灵自荐，
口纳胸吐，水无滞咽，形微独茧之绪，逝若垂天之电，
偕四时以合最，指昏明乎无殿，笼八极于千分，度昼
夜乎一箭，抱百刻以骏浮，仰胡人而利见。夫其立体
也简，而效绩也诚；其假物也粗，而致用也精，积水不
过一锺，导流不过一莛，而用天者因“其敏，分地者赖
其平；征听者假其察，贞观者借其明。考《计历》之潜虑，
测日月之幽情，信探赜”之妙术，虽无神其若灵。